સૌરાષ્ટ્ર એ ભાજપનો ગઢ રહ્યો છે. પંજાબ, ગોવા અને ગુજરાતમાં આવી રહેલી વિધાનસભાની ચૂંટણીઓ લડવાનું નક્કી કર્યા બાદ કેજરીવાલે પ્રથમ વાર ગુજરાતની મુલાકાત માટે સૌરાષ્ટ્રને પસંદ કર્યું તેની પાછળ અનેક રાજકીય ગણતરીઓ હોવાનું મનાઈ રહ્યું છે. કેજરીવાલની રણનીતિ ભાજપને તેના જ ગઢમાં ઘેરવાની છે. તેમની આ મુલાકાતથી માત્ર ‘આપ’ના કાર્યકરોમાં જ નહીં, આમ આદમીમાં પણ અનેરો ઉત્સાહ જોવા મળ્યો છે. રાજકોટથી સોમનાથની વચ્ચેનાં ગામડાંમાં લોકો રસ્તા પર કતારો લગાવીને તેમને જોવા અને તેમના સ્વાગત માટે હારબંધ ઊભા હતા. કેટલાંક ગામોમાં તો ગામવાસીઓ તેમને જોવા અગાસીઓ પર ચઢી ગયા હતા. આવાં દૃશ્યો વર્ષો અગાઉ આ રસ્તેથી મોદી પસાર થયા હતા ત્યારે જોવા મળ્યાં હતાં.